مری: شدید برف باری میں سڑکوں پر پھنسے 21 سیاح ہلاک، امدادی سرگرمیاں جاری
مری اور گلیات کے علاقوں میں فوجی و ریسیکیو اہلکار سڑکوں سے برف ہٹا کر گاڑیوں میں پھنسے افراد کو نکال رہے ہیں۔ وفاقی وزیرِ داخلہ شیخ رشید کا کہنا ہے کہ شام سات بجے تک تمام راستے کلیئر ہو جائیں گے اور گاڑیوں کو نکال لیا جائے گا۔
ویب ڈیسک — اب تک برف میں پھنسی گاڑیوں میں موجود 21 افراد کی ہلاکت کی تصدیق ہو چکی ہے۔ شدید برف باری کے بعد مری کی سڑکیں درخت اور بجلی کے کھمبے گرنے اور بہت زیادہ برف کی موجودگی کی وجہ سے بلاک ہیں اور ہزاروں مسافر برف میں پھنسے ہوئے ہیں۔ پنجاب حکومت نے مری کو آفت زدہ قرار دے دیا ہے اور علاقے میں ایمرجنسی بھی نافذ کر دی گئی ہے۔ ریسکیو کارروائیوں میں سول انتظامیہ کی مدد کے لیے فوج اور رینجرز کے دستے بھی طلب کرلیے گئے ہیں۔ ریسکیو 1122 کے مطابق برف میں پھنسنے کے باعث اب تک 21 افراد ٹھنڈ اور آکسیجن کی کمی کی وجہ سے ہلاک ہو چکے ہیں جن میں ایک ہی خاندان کے آٹھ افراد بھی شامل ہیں۔ حکام نے ہلاکتوں میں اضافے کا خدشہ ظاہر کیا ہے۔ مری جانے والے تمام راستے بند کر دیے گئے ہیں اور انتظامیہ نے سیاحوں سے کہا ہے کہ وہ مری کا رخ نہ کریں۔ اسلام آباد سے وائس آف امریکہ کے نمائندے عاصم علی رانا کی رپورٹ کے مطابق مری میں صورتِ حال خراب ہونے کے بعد حکام نے ہوٹلوں میں مقیم افراد کو وہیں رہنے کی ہدایت کی ہے اور گاڑیوں میں محصور افراد کو ریسٹ ہاؤسز میں ٹھیرانے کا بندوبست کیا جا رہا ہے۔ ​ پنجاب حکومت کا کہنا ہے کہ مسافروں کے لیے سرکاری ریسٹ ہاؤسز بھی کھول دیے گئے ہیں۔ مری کے ایک مقامی صحافی ظفر اقبال نے وائس آف امریکہ کو بتایا ہے کہ گلیات کے علاقے جھیکا گلی سے کلڈنہ تک تقریباً تین کلومیٹر کا راستہ اب بھی بند ہے جب کہ کلڈنہ سے نتھیا گلی تک 30 کلو میٹر کی سڑک بھی اب تک بلاک ہے۔ ان کا کہنا تھا کلڈنہ سے نتھیا گلی روڈ پر زیادہ افراد پھنسے ہیں اور پولیس و انتظامیہ نے اس سڑک پر موجود گاڑیوں کی چیکنگ مکمل کرلی ہے۔ لیکن اب تک روڈ کلیئر نہیں ہو سکی۔ ظفر اقبال کے مطابق اس وقت مری کے ہوٹلوں میں کمرے دستیاب ہیں۔ لیکن چوںکہ علاقے میں بجلی کی فراہمی بھی معطل ہے، اس لیے سڑکوں پر پھنسنے والے کئی لوگ راولپنڈی اور اسلام آباد کی طرف واپس چلے گئے ہیں۔ لیکن انتظامیہ کی طرف سے راستے کھلنے تک لوگوں کو ہوٹلوں میں ہی قیام کرنے کی ہدایت کی جا رہی ہے۔ مری اور گلیات کے دیگر علاقوں میں فوجی و ریسکیو اہلکار سڑکوں سے برف ہٹا کر گاڑیوں میں پھنسے افراد کو نکال رہے ہیں۔ وفاقی وزیرِ داخلہ شیخ رشید کا کہنا ہے کہ مری میں 90 فی صد راستے کلیئر کرا لیے گئے ہیں۔ شیخ رشید نے دعویٰ کیا کہ ہفتے کی شام سات بجے تک تمام راستے کلیئر ہو جائیں گے اور گاڑیوں کو نکال لیا جائے گا۔ شیخ رشید کا کہنا تھا کہ وہ خود امدادی کاموں کی نگرانی کے لیے مری میں موجود ہیں اور انہیں امید ہے کہ چند گھنٹوں میں صورتِ حال پر مکمل قابو پالیا جائے گا۔ مری اور گلیات کے علاقوں میں پیدا ہونے والی ہنگامی صورتِ حال پر وزیرِ اعظم عمران خان نے بھی افسوس کا اظہار کیا ہے۔ ٹوئٹر پر جاری اپنے بیان میں وزیرِ اعظم کا کہنا تھا کہ مری میں شدید برف باری ہوئی اور لوگوں کی بڑی تعداد موسمی حالات کا جائزہ لیے بغیر مری کی طرف آئی جس کے باعث انتظامیہ ضروری اقدامات نہیں کر سکی۔ عمران خان کا کہنا تھا کہ واقعے کی تحقیقات کا حکم دے دیا ہے اور وہ یقینی بنائیں گے کہ آئندہ ایسا سانحہ پیش نہ آئے۔ اسلام آباد سے وائس آف امریکہ کے نمائندے عاصم علی رانا نے رپورٹ کیا ہے کہ مری میں ہونے والی شدید برف باری کے بارے میں محکمۂ موسمیات نے 31 دسمبر کو ہی الرٹ جاری کر دیا تھا۔ محکمۂ موسمیات کے ڈائریکٹر خالد ملک نے کہا ہے کہ اس بارے میں ہم نے قبل از وقت تمام اداروں کو آگاہ کر دیا تھا اور ہماری ویب سائٹ پر بھی یہ معلومات موجود تھیں۔ میڈیا میں بھی خبریں آرہی تھیں اور صورتِ حال کی خرابی کے حوالے سے آگاہ کیا جا رہا تھا۔ پانچ جنوری کو دوبارہ شدید بارش اور برف باری کی پیش گوئی کی گئی تھی لیکن اس کے باوجود ہزاروں سیاحوں نے مری کا رخ کیا۔ وزیرِ اعلیٰ پنجاب عثمان بزدار نے ایک ٹوئٹ میں کہا ہے کہ گزشتہ رات 23 ہزار سے زائد گاڑیاں مری سے نکالی گئیں اور ریسکیو آپریشن اب بھی جاری ہے۔ اپوزیشن جماعتوں کے رہنما مری میں پیش آنے والے واقعے کا ذمے دار حکومت کو قرار دے رہے ہیں اور حکومت پر کڑی تنقید کر رہے ہیں۔ مسلم لیگ (ن) کے صدر شہباز شریف، نائب صدر مریم نواز اور شاہد خاقان عباسی، پاکستان پیپلز پارٹی کے چیئرمین بلاول بھٹو زرداری سمیت کئی اہم سیاسی رہنماؤں نے واقعے پر افسوس کا اظہار کیا ہے اور حکومت پر سخت تنقید کی ہے۔ وفاقی وزیرِ اطلاعات فواد چوہدری کو بھی سوشل میڈیا پر کڑی تنقید کا نشانہ بنایا جا رہا ہے جنہوں نے چند روز قبل اپنی ایک ٹوئٹ میں سیاحوں کی بڑی تعداد میں مری آمد کو خوش آئند قرار دیا تھا۔ فواد چوہدری نے کہا تھا کہ سیاحت میں یہ اضافہ عام آدمی کی خوش حالی اور آمدنی میں اضافے کو ظاہر کرتا ہے۔ تاہم ہفتے کو لاہور میں صحافیوں سے گفتگو کرتے ہوئے وفاقی وزیر کا کہنا تھا کہ مری میں غیر معمولی برف باری اور کم وقت میں زیادہ لوگ پہنچے، جس کی وجہ سے مسائل پیدا ہوئے۔ فواد چوہدری کا کہنا تھا کہ صرف مری ہی نہیں، تمام بالائی علاقوں میں اس وقت سیاح موجود ہیں۔ سیاحت کے فروغ سے مراد یہ نہیں کہ سارے لوگ ایک ساتھ ہی آ جائیں۔ اس واقعے سے سیکھ کر آگے مینجمنٹ بہتر کرنے کی ضرورت ہے۔